SKRIFTLIG FORESPØRGSEL E-2418/02

af Caroline Jackson (PPE-DE) til Kommissionen

(14. august 2002)

Om: De nederlandske myndigheders anvendelse af EU-lovgivning om mærkning

Er Kommissionen overbevist om, at de nederlandske myndigheder træffer hensigtsmæssige foranstaltninger til at sikre, at kyllingebryst med tilsat vand eller kyllingebryst med tilsat vand og tilsatte animalske eller vegetabilske proteiner, som eksporteres til Det Forenede Kongerige, er forsynet med en korrekt beskrivelse, således at de opfylder EU-lovgivningen om mærkning?

Svar afgivet på Kommissionens vegne af David Byrne

(9. oktober 2002)

Kommissionen er af den irske fødevaresikkerhedsmyndighed i maj 2002 blevet underrettet om, at produkter med betegnelsen kyllingefilet, som var fremstillet i Nederlandene og markedsført i Irland, på en række områder ikke opfyldte EU's mindstekrav.

Den 7. juni 2002 skrev Kommissionen til de kompetente nederlandske ministre for at anmode om, at man øjeblikkeligt tog de nødvendige skridt for at sikre, at de berørte produkter kunne leve op til samtlige EU-krav. På et efterfølgende møde i Den Stående Komité for Fødevarekæden og Dyresundhed informerede de nederlandske myndigheder Kommissionen og medlemsstaterne om foranstaltningerne, som derefter blev iværksat.

1. Det er Kommissionens opfattelse, at mærkningen af disse produkter var et klart brud på EU-lovgivningen om mærkning af levnedsmidler(1).

Produkterne, der betegnedes kyllingefilet, var blevet tilsat protein, vand og andre ingredienser og kunne derfor ikke bære betegnelsen kyllingefilet, da denne betegnelse udelukkende dækker ferskt kød fra fjerkræ(2). Derudover var hverken tilsætningen af protein og vand eller produktets kødindhold i alle tilfælde angivet, eller der var påsat ukorrekt etiket.

Tilsætningen af protein (inklusive proteiner fra okse- og svinekød) i ferskt fjerkrækød med det formål at opnå bedre produktegenskaber er ikke forbudt ifølge EU's lovgivning, forudsat at:

- der ikke er noget lovkrav, der specifikt forbyder anvendelse af dem i den nævnte produktkategori

- de tilsatte proteiner er egnede til konsum

- proteinerne er angivet på etiketten i henhold til bestemmelserne for mærkning af ingredienser.

Det er Kommissionens opfattelse, at denne kyllingefilet-sag primært er en overtrædelse af lovgivningen vedrørende mærkning af fødevarer. Derfor handler det om at gennemføre og administrere eksisterende EU-lovgivning. De nederlandske myndigheder har forpligtet sig til at tage de nødvendige skridt for at sikre, at de ovennævnte betingelser opfyldes, og til at aflægge rapport til Kommissionen og de andre medlemsstater om resultaterne af tiltagene.

2. Kontrol med de nederlandske myndigheders foranstaltninger.

De nederlandske myndigheder har i deres svar af 12. juli 2002 informeret Kommissionen om de trufne forholdsregler efter inspektioner og analyser af de berørte produkter.

Mærkningsforanstaltningerne, herunder især produktnavnet, varedeklarationen og angivelsen af produktets kødindhold, virker egnede til at give forbrugerne tilstrækkelig information om disse produkters egentlige beskaffenhed og sammensætning. De nederlandske myndigheder har ligeledes iværksat en regelmæssig, officiel kontrol med kvaliteten og fødevaresikkerheden af kyllingefileter fra de implicerede nederlandske virksomheder og forpligtet sig til at rapportere resultaterne af denne kontrol.

Kommissionen vil overvåge forholdsreglernes effektivitet og lade de relevante udvalg genoverveje situationen.

(1) Europa-Parlamentets og Rådets direktiv 2000/13/EF af 20. marts 2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler, EFT L 109 af 6.5.2000.

(2) Rådets forordning (EØF) nr. 1906/90 af 26. juni 1990 om handelsnormer for fjerkræ, EFT L 173 af 6.7.1990 og Kommissionens forordning (EØF) nr. 1538/91 af 5. juni 1991 om gennemførelsesbestemmelser til Rådets forordning (EØF) nr. 1906/90 om handelsnormer for fjerkrækød, EFT L 143 af 7.6.1991.